Diari Oficial de la Generalitat Valenciana


Sumari del DOGV 4685, del 05-02-2004 (2004/936)

Informació pública de la suspensió de llicències i programes en l'àmbit del macrosector IV i unitat d'execució número 3.
------------------------------------------------------------------------------------------------------------------------

### Dades del document

Número de DOGV
:   4685

Data del DOGV
:   05-02-2004

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   2004/936


Organisme emissor
:   Ajuntament de Sagunt

Tipus de document
:   Anunci

Informació pública de la suspensió de llicències i programes en l'àmbit del macrosector IV i unitat d'execució número 3. [2004/F936]
  
El Ple de la corporació municipal, en la sessió ordinària del dia 30 de desembre de 2003, va adoptar, entre altres, el següent acord:
  
Suspensió de llicències i programes en l'àmbit macrosector IV i unitat d'execució número 3. Expedient 40/2003.
  
Vist el dictamen de la Comissió Informativa Permanent d'Urbanisme, Inversions i Manteniment del passat 22 de desembre de 2003.
  
Durant el debat, el regidor d'Urbanisme, senyor Fernández, presenta una esmena al dictamen del tenor literal següent:
  
«La supressió de la següent afirmació en la part expositiva:
  
Atés que els àmbits esmentats són susceptibles de ser gestionats per mitjà d'un programa d'actuació integrada, sense perjuí que en un cas s'estiga davant de sòl urbà i en l'altre davant sòl urbanitzable.
  
En este sentit, i als efectes de facilitar la gestió de la nova ordenació pretesa, s'entén que la suspensió no hauria d'afectar aquelles propostes de programa d'actuació integrada que pretengueren una implantació d'usos d'acord amb la modificació proposada.
  
La supressió del punt dispositiu quart:
  
Quart: atés que tal com s'exposa en la part expositiva es pretén un canvi d'ús dels dos àmbits, passant-los de residencial a terciari, s'entendrà no afectada per la suspensió de llicències qualsevol proposta de programa d'actuació integrada que vaja encaminada a l'ordenació i gestió de sòl d'acord amb el nou ús pretés.»
  
Esmena que, sotmesa a votació, és aprovada per 14 vots a favor de PSOE, EU, Bloc i SCP, i 8 vots en contra de PP i SP.
  
A la vista de tot el que s'ha exposat, incorporada l'esmena aprovada i sotmés a votació el fons de l'assumpte, el Ple de l'ajuntament, per 14 vots a favor de PSOE, EU, Bloc i SCP, i 8 vots en contra de PP i SP, acorda:
  
«Vist l'acord de la Comissió de Govern de data 1 d'octubre de 2003, en el qual se sol·licita informe als servicis tècnics d'Urbanisme sobre la possibilitat d'aprovació d'un acord encaminat a canviar la zonificació del macrosector IV i de la unitat d'execució número 3, del Pla General d'Ordenació Urbana, que passaria d'ús principal residencial a ús servicis, en règim anàleg a l'àmbit Baix-Vies, el programa de actuació integrada del qual va ser aprovat pel Ple de la corporació al maig d'enguany, així com sobre les actuacions administratives necessàries per a portar a terme les modificacions de planejament que siguen pertinents.
  
Vist en este sentit els termes de l'informe de l'arquitecte municipal, de caràcter favorable a la modificació, en l'entendre que la proposta és coherent amb l'esquema del Pla General d'Ordenació Urbana.
  
Atés que en este sentit, per part de l'arquitecte municipal s'informa el següent:
  
Antecedents
  
El Pla General d'Ordenació Urbana de Sagunt va ser aprovat definitivament el 14 d'abril de 1992, i publicat en el Butlletí Oficial de la Província de València del 7 d'octubre del mateix any.
  
En els seus documents vam trobar clarament definida la seua estructura general i orgànica (hui denominada xàrcia primària o estructural segons nomenclatura de la Llei Reguladora de l'Activitat Urbanística, Llei 6/1994), basada en el creixement internuclear de forma harmònica amb el propi de cada nucli.
  
Este creixement residencial es desenvolupa principalment en una ?llengua- situada entre l'avinguda de Fausto Caruana (antiga carretera Sagunt-Port) i el vial internuclis, encara que trobem també sectors terciaris (SUNP-5).
  
Fora del nexe d'unió bàsic esmentat trobem un sector de sòl urbanitzable no programat, ara simplement urbanitzable, d'ús residencial (Msector IV), i, més al nord, confrontant amb el citat sector, es troba un àmbit de sòl urbà de qualificació residencial així mateix.
  
En este sòl s'evidencia una dificultat palpable en el seu desenvolupament per causes diverses:
  
- Persistència d'usos preexistents de magatzematge i xicoteta indústria.
  
- Escassa presència d'habitatges ocupats en el seu teixit urbà.
  
- Elements dissuasoris poderosos... subestació d'Iberdrola, línies DREC grup Baix-Vies, servicis del Polígon Sepes...
  
La implantació per raons justificades d'una nova subestació contribuirà a agreujar este problema.
  
En la dita situació incloem el sòl urbà residencial al nord de la ronda est (ZR-3) també en una complicada situació, agreujada per la proximitat de les línies fèrries.
  
Objectius
  
Atés que s'estan realitzant una sèrie d'anàlisi sobre les determinacions del PGOU-92 de Sagunt, a l'efecte d'arribar a conclusions precises per a adoptar les solucions que s'estimen convenients.
  
Ateses les incoherències esmentades i el relatiu aïllament del macrosector IV en estar clarament separat de la resta del sòl qualificat com a residencial per un sistema general, com és la carretera entre Sagunt i el Port, es considera per tot el que s'ha dit que la qualificació més convenient per a este macrosector SUNP-IV seria d'adscripció a servicis, terciari o semblant en lloc de l'actual residencial, a fi que la distribució dels usos fóra la més coherent.
  
Tal tractament s'aplicaria també al sòl urbà residencial confrontant, que la unitat d'execució número 3. Es jutja que igualment l'ús més idoni per a l'àmbit esmentat, el més coherent, seria el mateix de servicis, terciaris o semblant, per continuar en sentit nord-sud l'ús ja previst pel programa d'actuació integrada Baix-Vies, recentment aprovat en la zona, i que es considera no oportuna la consolidació d'un major ús residencial en la dita zona.
  
Determinacions necessàries de la proposta
  
Dins d'este procés d'estudis previs del PGOU-92 es creu convenient anticipar formalment al document de treball un canvi en la preferència dels usos globals del macrosector IV i del residu urbà mencionada, que passarien de residencial a terciari amb tolerància industrial.
  
D'esta manera es faria més coherent la distribució d'usos, deixant al nord de la via Sagunt-Port els residencials i terciaris ?blans?, és a dir sense presència d'indústria.
  
S'assignaria un aprofitament tipus basat en els coeficients d'edificabilitat preexistents, respectant-se els drets subjectius derivats de les actuals àrees de repartiment, en un àmbit ocupat per l'actual macrosector III i pel sòl urbà al nord de la ronda est.
  
Cal tindre en compte una sèrie de premisses:
  
1. En pretendre un canvi de l'ús predominant del sector, passant-lo de residencial servicis/terciari, s'està davant d'una determinació arreplegada en l'article 17.1.C) de la Llei Reguladora de l'Activitat Urbanística, zones d'ordenació, que forma part de l'ordenació estructural. En conseqüència, la decisió última correspon a la Conselleria de Territori.
  
La decisió definitiva no és de caràcter municipal.
  
2. Els àmbits afectats són sòl urbanitzable no programat i sòl urbà. Este últim, el sòl urbà, compta amb ordenació detallada de l'espai, amb definició dels espais públics i privats.
  
El sòl urbanitzable no programat només compta amb els paràmetres definits en el Pla General d'Ordenació Urbana, en concret, en l'article 224.
  
3. En tant es redacta per part dels servicis tècnics la solució de planejament i es procedix a la seua tramitació i aprovació, la legislació urbanística establix un mecanisme encarregat de facilitar l'eficàcia del nou plantejament que es pretenga aprovar.
  
En concret l'article 57 de Llei Reguladora de l'Activitat Urbanística regula el mecanismes de la suspensió de llicències d'obres (i de programes d'actuació integrada).
  
Assenyala l'article 57 de la Llei 6/1994 el següent:
  
Article 57.Suspensió de llicències i d'acords de programació
  
1. Regix a la Comunitat Valenciana el contingut dels articles 101 a 103 del text refós aprovat pel Reial Decret Legislatiu 1/1992, de 26 de juny, encara que ?segons la seua disposició final- preval l'aplicació de les següents regles específiques:
  
A) Els acords de suspensió de llicències, per a tindre efecte, n'hi haurà prou que siguen publicats en el Diari Oficial de la Generalitat Valenciana.
  
B) La resolució per la qual es convoca el període d'informació pública dels plans tindrà l'efecte suspensiu de llicències que la llei estatal associa a l'aprovació inicial d'estos, sense que siga necessari ni exigible que la dita resolució assenyale expressament les àrees afectades per la suspensió.
  
C) Els peticionaris de llicències sol·licitades amb anterioritat a la suspensió tindran dret a ser indemnitzats del cost oficial dels projectes i a la devolució dels tributs i càrregues satisfets a causa de la sol·licitud, sempre que esta fóra conforme amb l'ordenació urbanística vigent en el moment en què va ser efectuada i resultara denegada per incompatibilitat amb el nou planejament.
  
Només en cas d'existència de cèdula de garantia urbanística o orde d'execució procedirà, a més, la indemnització dels altres perjuís irrogats pel canvi de planejament.
  
2. La suspensió de llicències implicarà, també, la d'acords aprovatoris de nous programes a la zona afectada. Els programes ja aprovats i encara vigents, abans de la suspensió de les llicències, no es veuran afectats per esta, llevat que, en acordar-la, així es faça constar expressament, sense perjuí de les indemnitzacions que pertoquen.
  
El Reglament de Planejament de la Comunitat Valenciana, de 1998, establix respecte d'això el següent:
  
Article 152. Suspensió de l'atorgament de llicències
  
1. Els òrgans administratius competents per a sotmetre a informació pública plans i programes, fins i tot abans de convocar esta, podran acordar la suspensió de l'atorgament de llicències de parcel·lació de terrenys, edificació i demolició per a àrees o usos determinats, a fi de facilitar l'estudi o reforma de l'ordenació urbanística.
  
2. L'acord de l'administració pel qual se sotmet a informació pública un pla o programa determinarà, per si mateix, la suspensió de l'atorgament de llicències en aquelles àrees del territori objecte del projecte de planejament exposat al públic les noves determinacions de les quals suposen modificació del règim urbanístic vigent, sense que siga necessari ni exigible que la dita resolució assenyale expressament àrees afectades per la suspensió.
  
3. La suspensió a què es referix el número 1, s'extingirà, en tot cas, en el termini d'un any. Si s'haguera produït dins d'este termini la convocatòria de la informació pública, la suspensió es mantindrà per a les àrees les noves determinacions de planejament de les quals suposen modificació de l'ordenació urbanística, i els seus efectes s'extingiran definitivament transcorreguts dos anys des de l'acord de suspensió adoptat per a facilitar l'estudi del planejament o la seua reforma. Si la convocatòria d'informació pública es produïx una vegada transcorregut el termini de l'any, la suspensió derivada d'esta convocatòria d'informació pública tindrà també la duració d'un any.
  
4. Si amb anterioritat a l'acord de convocatòria d'informació pública no s'haguera suspés l'atorgament de llicències conforme al que disposa el número 1 d'este article, la suspensió determinada per la dita convocatòria d'informació pública tindrà una duració màxima de dos anys.
  
5. En qualsevol cas, la suspensió s'extingix amb l'aprovació definitiva del planejament.
  
6. Els peticionaris de llicències sol·licitades amb anterioritat a la suspensió tindran dret a ser indemnitzats del cost dels projectes i a la devolució dels tributs i càrregues satisfets a causa de la sol·licitud, sempre que esta fóra conforme amb l'ordenació urbanística vigent en el moment en què va ser efectuada i resultara denegada per incompatibilitat amb el nou planejament. Només en els casos previstos en les lleis procedirà, a més, la indemnització pels perjuís irrogats per l'alteració de planejament.
  
7. Extingits els efectes de la suspensió en qualsevol dels supòsits previstos, no podran acordar-se noves suspensions en el termini de cinc anys, per idèntica finalitat i sense perjuí del que preveu l'article següent.
  
Article 154. Suspensió d'acords aprovatoris de programes
  
La suspensió de llicències implicarà, també la dels acords aprovatoris de nous programes en la zona afectada. Els programes ja aprovats i encara vigents, abans de la suspensió de les llicències, no es veuran afectats per esta, llevat que, en acordar-la, així es faça constar expressament, sense perjuí de les indemnitzacions que pertoquen.
  
En definitiva, serà necessari adoptar per part del Ple de la corporació l'acord de suspensió de llicències i, en conseqüència, de programes d'actuació integrada, en la zona de referència.
  
Atés que el que s'està pretenent és la reconsideració pública de la decisió establida pel PGOU-92 de qualificar els dits terrenys com a sòl residencial.
  
Atés que amb posterioritat a l'acord de la Comissió de Govern de data 1 d'octubre de 2003, en què es plantejava la proposta de canvi de zonificació per al citat àmbit, en data 14 d'octubre de 2003 té entrada en este ajuntament proposta de programació per a l'àmbit UE-3. Proposta que ha sigut sotmesa a informació pública per la via de l'article 48 de la Llei Reguladora de l'Activitat Urbanística, 6/1994, en el Diari Oficial de la Generalitat Valenciana de data 4 de desembre de 2003.
  
Això determinaria, en el cas que prosperara la proposta de suspensió de la Comissió de Govern, que li fóra d'aplicació a la dita proposta de programació els efectes retroactius i paralitzadors previstos en l'article 57 de la Llei Reguladora de l'Activitat Urbanística, abans transcrits.
  
Les despeses que amb caràcter taxat assenyala la llei a indemnitzar, es consideraran un concepte més de despesa d'urbanització en la futura programació dels dits àmbits.
  
A la vista de tot allò que s'ha exposat, el Ple de l'ajuntament, acorda:
  
Primer. Adoptar l'acord de suspensió de llicències i de programes d'actuació integrada en els àmbits macrosector SUNP IV i UE 3.
  
Segon. Procedir a publicar este acord en el Diari Oficial de la Generalitat Valenciana.
  
Tercer. Suspendre de forma expressa la proposta de programació de l'àmbit UE-3, la informació pública de la qual s'ha obert en data 4 de desembre de 2003.»
  
Este acte, de conformitat amb el que establix l'article 109 de la Llei 30/1992, de 26 de novembre, posa fi a la via administrativa.
  
S'hi podrà interposar, amb caràcter potestatiu, recurs de reposició o impugnar-lo directament davant de la jurisdicció contenciosa administrativa.
  
En el cas que opte per la interposició del recurs de reposició, el farà davant de l'òrgan municipal que va dictar l'acte i en el termini d'un mes a comptar des de l'endemà a aquell en què tinga lloc la publicació d'este, i cal tindre en compte que la seua interposició impedirà, fins a la seua resolució expressa o desestimació presumpta, la utilització de la via contenciosa administrativa.
  
El recurs haurà de resoldre's i notificar-se en el termini d'un mes, i s'entendrà desestimat i quedarà expedita la via contenciosa administrativa en cas contrari.
  
En el cas que decidisca interposar recurs contenciós administratiu directament, ho farà, de conformitat amb el que disposen els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, davant de la sala contenciosa administrativa corresponent del Tribunal Superior de Justícia de la Comunitat Valenciana, amb seu al Palau de Justícia de la ciutat de València, en el termini de dos mesos comptats des del següent a aquell en què tinga lloc la publicació del present acord.
  
Tot això sense perjuí que puga exercir qualsevol altra acció o recurs que estime convenient en defensa dels seus drets.
  
El que es trasllada als efectes oportuns i a reserva del que resulte de l'aprovació de l'acta corresponent.